"ריאל, תיזהרי", "בראבו בארסה", "בשביל מסי"
בקטאלוניה חגגו את ה-0:2 על אינטר לפני הקלאסיקו: "הקאמפ נואו התאהב בארתור", "ליאו יכול לנוח". במדריד מודאגים: "מי האמין שיש ברצלונה בלעדיו"
45 תגובות מערכת ONE | 25/10/2018 08:01
ברצלונה נותרה מושלמת בליגת האלופות אחרי שלושה מחזורים, וזאת בעקבות ה-0:2 שהיא רשמה אמש (רביעי) על אינטר בקאמפ נואו. ביום ראשון הקרוב (שידור חי ובלעדי בערוץ ONE), היא תעלה למשחק הגדול ביותר בכדורגל העולמי כאשר תארח את ריאל מדריד לקלאסיקו הגדול, ואין ספק שהיא גם באה כעת מעודדת במיוחד למשחק אחרי שהוכיחה שהיא יכולה להסתדר גם בלי ליאו מסי הפצוע.
בתקשורת הקטאלונית חגגו את הניצחון המרשים על הנראזורי, שבאו בכושר מעולה ואף היו מושלמים בצ’מפיוס, עד למשחק מול אלופת ספרד. “בראבו בארסה!”, הייתה הכותרת של “מונדו דפורטיבו”, שם ציינו את גיבורי הניצחון – ראפיניה שכבש את הראשון ופיליפה קוטיניו שהראה יכולת מצויינת ולקח על עצמו יותר מנהיגות.
גם הברזילאי הנוסף, ארתור, סחט מחמאות. “הקאמפ נואו התאהב בו, המחמאות הן גם לואלוורדה ששינה את הדרך בה הוא משחק. האוהדים העניקו לו תשואות ועמדו לכבודו, בזמן שחילופו בארתורו וידאל הממורמר הוליד קריאות בוז. ארתור מזכיר לכל מי שהיה באצטדיון את צ’אבי הרננדס”. אגב, ואלוורדה הסביר בסיום המשחק כי החילוף שהתקבל בכעס רב ע”י הקהל, היה מתוכנן מראש, זאת בשל עומס על שריריו של הברזילאי הצעיר.
ב”ספורט” המשיכו את הקו המחמיא אך בחרו להזכיר את מי שישב ביציע לצד ילדיו: “בשביל מסי. ברצלונה הפעילה את מצב האלופות שלה”, הייתה הכותרת, וטור הדעה של פרשן הבית קרא לפרעוש להירגע: “הוא יכול לנוח בשקט גם בקאלסיקו”.
ארתור עם הכדור. הקאמפ נואו מצא גיבור חדש (רויטרס)
ומה אמרו במדריד? שם בעיקר מודאגים מאוד. “ריאל, תיזהרי”, קראו ב”מארקה”. “ברצלונה העבירה מסר מדאיג למדריד. ואלוורדה הוכיח שהוא לא צריך את מספר 10 שלו”. ב”אס” המשיכו: “מי האמין שיש ברצלונה גם בלי מסי”, “ניצחון נהדר ועליונות ברורה רגע לפני הקלאסיקו”.